ΓΡΑΠΤΗ ΕΡΩΤΗΣΗ E-3882/98

υποβολή: Eva Kjer Hansen (ELDR) προς την Επιτροπή

(4 Ιανουαρίου 1999)

Θέμα: Εφαρμογή της οδηγίας του Συμβουλίου 92/117/ΕΟΚ

Σε συνέχεια της ερώτησής μου Ρ-3253/96(1), θα μπορούσε η Επιτροπή να αναφέρει τις χώρες που δεν έχουν ακόμη εφαρμόσει τις ελάχιστες διατάξεις για τη σαλμονέλλα, σύμφωνα με την οδηγία 92/117/ΕΟΚ, παράρτημα ΙΙΙ, τμήμα 1;

Έχει κινήσει η Επιτροπή διαδικασία, σύμφωνα με το άρθρο 168, κατά των χωρών αυτών;

Πότε θα υποβάλει η Επιτροπή την έκθεση σχετικά με τα μέτρα καταπολέμησης και πρόληψης των ζωονόσων, η οποία έπρεπε να είχε κατατεθεί πριν από την 1 Απριλίου 1998;

Προτίθεται η Επιτροπή να αναλάβει πρωτοβουλία για τη διακοπή των εμπορικών συναλλαγών στον τομέα των πουλερικών με χώρες που δεν τηρούν τις ελάχιστες διατάξεις;

Πώς προτίθεται να διασφαλίσει η Επιτροπή ότι η προστασία των καταναλωτών δεν θα θιγεί λόγω της καθυστερημένης εφαρμογής της οδηγίας από ορισμένες χώρες;

Απάντηση του κ. Fischler εξ ονόματος της Επιτροπής

(12 Φεβρουαρίου 1999)

Σύμφωνα με το άρθρο 17 παράγραφος 1 της οδηγίας 92/117/ΕΟΚ για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και τα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα(2) (την καλούμενη "οδηγία για τις ζωονόσους") απαιτείται από τα κράτη μέλη να εφαρμόσουν την εν λόγω οδηγία πριν από την 1η Ιανουαρίου 1994. Ορισμένες διατάξεις της οδηγίας αυτής τροποποιήθηκαν με την οδηγία 97/22/ΕΚ(3), για την οποία η τελευταία προθεσμία εφαρμογής έληγε την 1η Σεπτεμβρίου 1997. Στην περίπτωση των δύο οδηγιών, η Επιτροπή κίνησε, αμέσως μετά τη λήξη της προθεσμίας, τη διαδικασία επί παραβάσει, σύμφωνα με το άρθρο 169 της Συνθήκης ΕΚ, κατά των κρατών μελών που δεν είχαν κοινοποιήσει τα εθνικά μέτρα εφαρμογής, με αποτέλεσμα, σε μία περίπτωση, να εκδοθεί απόφαση του Δικαστηρίου σύμφωνα με την οποία η Ιταλία δεν είχε εκπληρώσει την υποχρέωσή της σχετικά με την εφαρμογή της οδηγίας 92/117/ΕΟΚ. Επί του παρόντος, η Επιτροπή αναμένει τη σχετική με την οδηγία 97/22/ΕΚ κοινοποίηση των μέτρων της Γαλλίας, την Ιταλίας και των Κάτω Χωρών. Η Επιτροπή αναμένει σύντομα τη δημοσίευση των εθνικών μέτρων από τα εν λόγω κράτη μέλη.

Το άρθρο 10 παράγραφος 1, της οδηγίας 92/117/ΕΟΚ, όπως τροποποιήθηκε με την οδηγία 97/22/ΕΚ, στο οποίο αναφέρεται το Αξιότιμο Μέλος του Κοινοβουλίου, απαιτεί από τα κράτη μέλη να εφαρμόσουν από την 1η Ιανουαρίου 1998, τα ελάχιστα μέτρα που προβλέπονται για τη σαλμονέλα στο παράρτημα ΙΙΙ, τμήμα Ι της οδηγίας. Η Επιτροπή θα κάνει χρήση των αρμοδιοτήτων της έτσι ώστε να εξασφαλισθεί η εφαρμογή της κοινοτικής νομοθεσίας. Εντούτοις, θα πρέπει να σημειωθεί το γεγονός ότι στην οδηγία 92/117/ΕΟΚ δεν υπάρχουν ειδικές απαιτήσεις για να υποβάλλουν τα κράτη μέλη στην Επιτροπή σχέδια ή άλλα μέτρα που έχουν εγκριθεί για την κάλυψη των απαιτήσεων του άρθρου.

Σύμφωνα με το άρθρο 15α, παράγραφος 1 της οδηγίας 92/117/ΕΟΚ, η Επιτροπή έπρεπε να υποβάλει έκθεση στο Συμβούλιο σχετικά με τα μέτρα που θα πρέπει να εφαρμοστούν για τον έλεγχο και την πρόληψη ζωονόσων, δεδομένου ότι κατέστη προφανές μετά την έναρξη της ισχύος της οδηγίας ότι ήταν απαραίτητη η τροποποίηση. Παράλληλα, απαιτείτο η εξέταση άλλων μέτρων που είναι αναγκαία σε κοινοτική κλίμακα για την πρόληψη των ζωονόσων που αποτελούν απειλή για την υγεία των ανθρώπων. Η εν λόγω ανασκόπηση αφορά ένα φάσμα σύνθετων και δύσκολων θεμάτων και αναμένεται να χρειασθεί συμπληρωματική χρονική περίοδος. Μετά από πρόταση της Επιτροπής, το Συμβούλιο ενέκρινε, με την οδηγία 97/22/ΕΟΚ, περίοδο 18 μηνών για να επανέλθει η Επιτροπή με νέες προτάσεις. Δυστυχώς, η προθεσμία της 1ης Νοεμβρίου 1997 για την υποβολή έκθεσης σχετικά με τη βασική αναθεώρηση, δεν κατέστη δυνατό να τηρηθεί, λόγω της πολύπλοκης και δυσχερούς φύσης της διοργάνωσης ενιαίων και αποτελεσματικών μέτρων ελέγχου και της ανάγκης για ικανοποιητικότερη επιστημονική βάση για τα εν λόγω μέτρα. Η Επιτροπή θα υποβάλει επομένως σύντομα πρόταση για τη χορήγηση συμπληρωματικής χρονικής περιόδου.

Η εν λόγω πρόταση θα συμπεριλαμβάνει προσωρινή έκθεση σχετικά με τα μέτρα που θα πρέπει να τεθούν σε ισχύ για τον έλεγχο και την πρόληψη ζωονόσων.Σύμφωνα με το άρθρο 12 της οδηγίας 92/117/ΕΟΚ, τα μέτρα διασφάλισης που προβλέπονται στην οδηγία 90/425/ΕΟΚ όσον αφορά τους κτηνιατρικούς ελέγχους που πρέπει να διεξάγονται κατά τις συναλλαγές με την προοπτική της ολοκλήρωσης της εσωτερικής αγοράς(4) ισχύουν για τις ανάγκες της εν λόγω οδηγίας. Σύμφωνα με την οδηγία 90/425/ΕΟΚ, οι αρχές των κρατών μελών προορισμού κοινοποιούν γραπτώς στις αρχές των λοιπών κρατών μελών και στην Επιτροπή, με τα πλέον ενδεδειγμένα μέσα, τα πορίσματα, τις ληφθείσες αποφάσεις και τους λόγους για τη λήψη των εν λόγω αποφάσεων. Κατά συνέπεια, η κοινοτική νομοθεσία επιτρέπει τη χρησιμοποίηση μέτρων διασφάλισης, σε περίπτωση που ανακύψουν σοβαρά υγειονομικά προβλήματα.

Σημαντικό στοιχείο για την αξιολόγηση των πολιτικών δημόσιας υγείας στον κτηνιατρικό τομέα, είναι επίσης η ελεγκτική δραστηριότητα της Επιτροπής. Μετά από αποστολές που πραγματοποιεί, δύνανται να επικυρωθούν τα μέτρα διασφάλισης ή να κινηθεί η διαδικασία επί παραβάσει.

(1) ΕΕ C 138 της 5.5.1997, σελ. 43.

(2) ΕΕ L 62 της 15.3.1993.

(3) ΕΕ L 113 της 30.4.1997.

(4) ΕΕ L 224 της 18.8.1990.